**Vanguard** (angļu:  "avangards") bija ASV nesējraķete, kas bija īpaši būvēta Vanguard projektam, lai palaistu pirmo Zemes mākslīgo pavadoni (ZMP). Tā kā PSRS pasteidzās ar Sputņik palaišanu un arī ASV pirmo pavadoni ievadīja orbītā ar Juno I raķeti, tad *Vanguard* izdevās palaist tikai otro ASV ZMP. No 12 startiem tikai trijos bija veiksmīga pavadoņa palaišana. Raķetes izgatavoja aviobūves uzņēmums Glenn L. Martin Company (tagad Lockheed Martin).

Priekšvēsture
-------------

1955. gadā ASV paziņoja par plānu palaist orbītā zinātnisko pavadoni Starptautiskā ģeofiziskā gada laikā (1957.-1958.). Tajā brīdī bija trīs iespējamie kandidāti kosmiskajai nesējraķetei: Gaisa spēku SM-65 Atlas, Armijas SSM-A-14 Redstone un Jūras kara flotes piedāvāts projekts izveidot trīspakāpju raķeti uz RTV-N-12a Viking raķešzondes bāzes. Diemžēl *Atlas* un *Redstone* ballistiskās raķetes bija prioritārie militārie projekti, kurus nedrīkstēja bremzēt sekundāri kosmisko pavadoņu starti. Tādēļ tika izvēlēts flotes projekts *Vanguard*. *Martin* kompānija, kas izgatavoja *Viking* raķetes, kļuva arī par nesējraķetes galveno darbuzņēmēju.

Raķetes uzbūve
--------------

*Vanguard* tika projektēta kā 3 pakāpju raķete. Pirmā pakāpe sastāvēja no *Viking* raķetes (*Type 9* jeb *RTV-N-12a*). Tā bija apgādāta ar šķidrās degvielas raķešdzinēju X-405 (*LR50-GE-1*), ko izstrādāja General Electric uz raķetes *Hermes A-3B* dzinēja bāzes. Otrajai pakāpei tika izmantots Aerojet General šķidrās degvielas dzinējs *AJ10-37*, kas bija *RTV-N-10 Aerobee* dzinēja modifikācija. Trešajā pakāpā bija cietās degvielas raķešdzinējs. Visos *Vanguard* lidojumos, izņemot pēdējo, trešās pakāpes ražotājs bija *Grand Central Rocket Company*. Pēdējā lidojumā izmantoja 
*Allegheny Ballistics Lababoratory* cietās degvielas pakāpi *X-248A2 Altair*, ar kuru bija iespējams dubultot derīgas kravas masu. *Vanguard* nebija stabilizatoru, bet pirmā un otra pakāpe tika stabilizēta ar kardāna sprauslām. 2. pakāpē atradās raķetes telemetrijas sistēma, inerciālā vadības sistēma un autopilots. 3. pakāpe tika stabilizēta ar tās rotāciju, to iegrieza uz īpaša otrās pakāpes galda īsi pirms pakapju atdalīšanās.

Lidojumu hronoloģija
--------------------

*Viking* raķetes, ar kurām izmēģināja *Vanguard* 1. un 3. pakāpi:

| Raķete | *Vanguard* apzīmējums | Datums | Mērķis | Iznākums |
| --- | --- | --- | --- | --- |
| Viking-13 | TV0, 1. pakāpe | 08.12.1956. | Suborbitāls | Veiksmīgs |
| Viking-13 | TV1, 1. un 3. pakāpe | 01.05.1957. | Suborbitāls | Veiksmīgs |

*Vanguard* 3 pakāpju raķetes:

| Sērijas numurs | Datums | Mērķis | Pavadonis | Iznākums |
| --- | --- | --- | --- | --- |
| TV2 | 23.10.1957. | Suborbitāls | - | Veiksmīgs |
| TV3 | 06.12.1957. | Orbīta | 1,36 kg | Raķetes avārija |
| TV3 Backup | 05.02.1958. | Orbīta | 1,36 kg | Raķetes avārija |
| TV4 | 17.03.1958. | Orbīta | Vanguard 1 1,47 kg | Veiksmīgs |
| TV5 | 28.04.1958. | Orbīta | 9,98 kg | Neveiksmīgs |
| SLV1 | 27.05.1958. | Orbīta | 9,98 kg | Neveiksmīgs |
| SLV2 | 26.06.1958. | Orbīta | 9,98 kg | Neveiksmīgs |
| SLV3 | 26.09.1958. | Orbīta | 9,98 kg | Neveiksmīgs |
| SLV4 | 17.02.1959. | Orbīta | Vanguard 2 10,8 kg | Veiksmīgs |
| SLV5 | 13.04.1959. | Orbīta | 10,3 kg | Neveiksmīgs |
| SLV6 | 22.06.1959. | Orbīta | 10,3 kg | Neveiksmīgs |
| TV4BU | 18.09.1959. | Orbīta | Vanguard 3 22,7 kg | Veiksmīgs |

Ārējās saites
-------------

* Encyclopedia Astronautica